Bertolt Brecht

Bertolt Brecht, sera 1898, menga 10 sebati dı mıntıqa Almanya, Bayern dı suka Augsburg dı çımê xü akerdo dınya u sera 1956 menga 14 tebaxi dı suka Almanya Berlini dı (Almanya Rocakewte/ Şerq) şiyo héqeyda xü ser. Brecht şiir, drama, meqaley siyasi u tiyatro nuşnayê. Piyê cı mıdurê fabriqa kaxıdi u sukı dı ju merdımê do sınasnaye biyo. Maya cı Sofie zi daya qeçekandê xü ver u bêgürwe biya.

Sera 1917 dı Brecht lise qedeyneno u qandê kı serê cı biyê temam mecburi éskereya xü ze katip vırazeno u sinayenda (éşqê) ciyê sıfteyini zi o wextana vineno. Ze Rosa Marie Aman, Paula Banholzer (Bie) u Saphie Renner. Sera 1918 dı şıno Munix u uca dı qeydê xü Fakülta Felsefe vırazeno u dıma mektep ra fekveradano u peydı yeno Augsburg. Çı wext mekteb ra fekverdano yeno suka xü gıraney dano gıtar u müziki ser u qandê Paula Banholzer dêri nuşneno u sera 1919 dı Paula ra ju lacê cı beno u nameyê Frank nanê paya.

Brecht rocê Berlini dı ju kêynek bı namedê Dora Mannheim (Fraulein Do) sınasneno u hergı roc ay rê mektubi (destnuştey) nuşneno u qet ju mektubê xü rê cüwab nêgino. Sera 1921i dı Wiesbaden dı ju kêynek bı namedê Marinne Zoff sınasneno u éyni ser Berlin dı Arnolt Brennen dı embazey keno. Brecht sera 1922 dı Munixi dı bı Marianne Zoffa zewıcêno u ay ra ju kêyna cı bena. Sera 1923 dı artist Helena Weigel sınasneno u sera 1924 dı kêy xü bar keno şıno Berlinı u uca dı Spichernstrasse 16 dı kêy Helen Weigeli dı ca beno. Sera 1924, hirêyê mengda qanuni, Helena ra ju lacê beno u nameyê Stefani nanê paya u éyni ser kêy Dora Mannheimi dı Elisabeth Hauptmann sınasneno u a héyatê Brecht dı héta peyni ze dos, embazê gürwi manena. Sera 1925 dı şıno Wiyana cinyerda xüya verên u maya kêynerda cı Marianne Zoff u dıma ina ucara kêy xü bar kenê şınê Münster. Sera 1929 dı bı Helena Weigela zewıcêno u ay ra bı namedê Barbara ju kêyna cı beno.

Sera 1933 dı çı wext Hitler ame ser Brecht remeno şıno Awıstırya u İswiçre u xü nımneno. Dıma remeno şıno Danimarqa u uca dı wextê kêy Ruth Berlau u merdê cı profesor Robert Lund dı maneno u dıma şıno Skovbos u uca dı kêyê Margrete Steffin dı maneno. Sera 1938 dı remeno şıno suka Swêd / İsweç Stockholm u dıma, sera 1940i dı uca ra zi remeno şıno Finlanda (Soumi) u wextê nuştox Hella Wuolijok dı bı cınya xü Margrete Steffina maneno u éyni ser cınya cı nêweşey ra mırena. O wextı zi Ruth Berlau yeno Helsinki u ina piya remenê şınê Leningrad (Sant Petersburg) u uca ra zi şınê Moskowa. Sera 1941 dı remeno şıno Kalifornia u uca qongreyê émeriqanıjan héqê cı dı sorıştırme akenê. Qandê kı vanê no hem komınist u hem zi ajanê Sowyeti yo.

No çi Brechti écız keno u no dano pıro peydı yeno Ewropa u suka İswiçre Zürih (Zürich) dı ca beno. Sera 1949 dı dano pıro şıno suka Almanya Berlini dı (Almanya Rocakewte/Şerq, DDR) dı ca beno u héta merdenda xü uca dı maneno. Sera 1956 dı şıno héqeyda xü ser u Berlini dı qantırmey (qebristanê) Dorotheenstädtischer Friedhof cı defın kenê. Héyatê do bı hézarana reng u bı macera, lejê ê cihani jew u dıdı, héyali u êşi bı Brechti ya piya şınê mezel. Brecht xü peydı hézarana nuşte, kıtabi, meqaley, tiyatro u bestey müziki verdano. 

 Çıme 
 Kıtab u nuştey cı
 Héyatê cı 

Kategoriye:Nuştekarê Almani
Kategoriye:Merdumê ke 1898 de biyê
Kategoriye:Merdumê ke 1956 de merdê
Kategoriye:Nuştekarê zıwanê Almanki
Kategoriye:Nuştekarê Almanya